
RAŠTAS
DĖL KRETINGOS RAJONO SAVIVALDYBĖS LŪKESČIŲ, SUSIJUSIŲ SU UŽDAROSIOS AKCINĖS BENDROVĖS KRETINGOS AUTOBUSŲ PARKO VEIKLA

Vadovaujantis Lietuvos Respublikos Vyriausybės 2007 m. birželio 6 d. nutarimo Nr. 567 „Dėl savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo patvirtinimo“ (toliau – Nutarimas) 9.1 papunkčio nuostata, Kretingos rajono savivaldybės administracija (toliau – Administracija) teikia UAB Kretingos autobusų parkui (toliau – Bendrovė) lūkesčių raštą (toliau – Lūkesčių raštas), kuriame pateikiami Bendrovės akcininko (toliau – Akcininkas) lūkesčiai, dėl Bendrovės veiklos, prisidedančios prie Kretingos rajono savivaldybės (toliau – Savivaldybė) strateginiuose planavimo dokumentuose numatytų tikslų pasiekimo.
Lūkesčiai formuluojami 4 metų laikotarpiui, tačiau pagal poreikį gali būti atnaujinami. Į Lūkesčių raštą turi būti atsižvelgiama rengiant ir atnaujinant Bendrovės strateginį planą. Akcininko išdėstyti lūkesčiai nėra imperatyvūs. Tikimasi, kad šis Lūkesčių raštas prisidės prie Bendrovės veiksmingos vidaus kontrolės sistemos įgyvendinimo, kuri padės užtikrinti veiklos teisėtumą, ekonomiškumą, efektyvumą, rezultatyvumą ir skaidrumą, strategijos ir veiklos planų įgyvendinimą, turto apsaugą, informacijos ir ataskaitų patikimumą ir išsamumą, sutartinių ir kitų įsipareigojimų tretiesiems asmenims laikymąsi ir visų su tuo susijusių rizikos veiksnių valdymą.

BENDROVĖS PAGRINDINĖ VEIKLA

Bendrovė prisideda prie Savivaldybės savarankiškosios funkcijos įgyvendinimo – keleivių vežimo vietiniais maršrutais organizavimo, lengvatinio keleivių vežimo kompensacijų skaičiavimo ir mokėjimo. Bendrovės pagrindinė veikla – keleivių pervežimas reguliariais reisais vietinio (miesto ir priemiestinio) susisiekimo maršrutais bei atliekamos autobusų stoties funkcijos Kretingos mieste. Vykdydama savo veiklą Bendrovė vadovaujasi Kretingos rajono savivaldybės patvirtintais įkainiais.

BENDROVEI KELIAMI LŪKESČIAI

Akcininko pagrindinis lūkestis – tvari, socialiai atsakinga, pažangi, moderni, efektyviai ir skaidriai veikianti Bendrovė, užtikrinanti Bendrovės augimą ir pelningą veiklą.
Bendrovei keliami ilgalaikiai lūkesčiai:
Ilgalaikė nauda akcininkui. Akcininko lūkesčiams užtikrinti turi būti besąlygiškai įgyvendinamos teisės aktų nuostatos, reglamentuojančios keleivių ar bagažo vežimą bei vykdomi Akcininko rašytiniai nurodymai. Bendrovė turi teikti visą prašomą informaciją Administracijai ir bendradarbiauti rengiat ir įgyvendinant teisės aktus, susijusius su Bendrovės vykdoma veikla Savivaldybėje. Atsižvelgiant į šiame rašte išdėstytus Akcininko lūkesčius, užtikrinti, kad Bendrovės 2022–2026 metų strateginis veiklos planas būtų parengtas, patvirtintas, atnaujinamas ir įgyvendinamas, laikantis Kretingos rajono savivaldybės valdomų įmonių pasiektų veiklos tikslų atitikties joms nustatytiems veiklos tikslams vertinimo tvarkos aprašo, patvirtinto Kretingos rajono savivaldybės tarybos 2018 m. rugpjūčio 30 d. sprendimu Nr. T2-214, (toliau – Aprašas) nuostatų. Vykdant veiklos ir infrastruktūros plėtrą, įgyvendinti Kretingos rajono savivaldybės 2022–2024 metų strateginiame veiklos plane numatytas priemones ir siekti įgyvendinti Kretingos rajono savivaldybės 2021–2030 metų strateginiame plėtros plane numatytas priemones. Bendrovė turi bendradarbiauti su Savivaldybės vykdomąja institucija bei kitomis Savivaldybės valdomomis įmonėmis ar kontroliuojamomis bendrovėmis ir prisijungti prie kompleksinių projektų. Bendrovė turi siekti būti konkurencinga keleivių vežimo vietiniais miesto ir priemiesčio reguliaraus susisiekimo maršrutais viešųjų paslaugų teikėja ir pozicionuoti Klaipėdos regione. Bendrovė turi įsitraukti ir aktyviai dalyvauti asociacijų ar kitų organizacijų, atstovaujančių su Bendrovės veikla susijusius interesus, veiklose.
Svarbių funkcijų užtikrinimas. Bendrovė privalo užtikrinti nepertraukiamą paslaugų teikimą visiems keleiviams. Bendrovė turi užtikrinti 2021 m. gruodžio 31 d. viešųjų paslaugų teikimo sutartyje Nr. S1-1125 (toliau – Vidaus sandoris) vežėjui nustatytų įsipareigojimų laikymąsi. Bendrovė privalo keleivių vežimo paslaugas teikti kokybiškai, nustatyti ekipažams nepriekaištingo ir paslaugaus elgesio su keleiviais normas bei užtikrinti, kad paslaugas teiktų kvalifikuotas personalas. Bendrovė turi tinkamai eksploatuoti, remontuoti ir įgyvendinti investicijas į infrastruktūrą, tam kad būtų užtikrinamas kokybiškas ir patikimas paslaugos teikimas keleiviams. Bendrovė turi siekti prižiūrėti, atnaujinti ir vystyti Bendrovės veiklą ir infrastruktūrą, atsižvelgdama į klimato kaitos programos įgyvendinimą, Lietuvos Respublikos susisiekimo ministerijos elektromobilumo, alternatyviųjų degalų, transporto sektoriaus pritaikymo individualius poreikius turinčių asmenų, darnaus judumo principų vystymą, Lietuvos Respublikos Vyriausybės ar kitų valstybinių institucijų suformuotų gairių ar rekomendacijų susijusias su keleivių vežimu įgyvendinimą, Savivaldybės planavimo dokumentus, prireikus inicijuoti ir rengti dokumentų pakeitimus.
Bendrovės vertės didinimas. Bendrovė turi diegti modernias ir aplinką tausojančias technologijas. Tikimasi, kad Bendrovė teiks aukštos kokybės paslaugas, prisitaikydama prie dinamiškos aplinkos bei viešųjų poreikių tenkinimo, pagal galimybę, investuos į elektroninio bilieto sistemos įdiegimą. Veiklos ir bendravimo kultūra, pagrįsta tvaria, skaidria ir socialiai atsakinga veikla, aiškiomis vertybėmis ir etikos normomis, turėtų būti kuriama orientuojantis į ilgalaikę sėkmę – patrauklaus darbdavio reputaciją. Bendrovė didelį dėmesį privalo skirti Bendrovės įvaizdžio gerinimui, tiek darbuotojų pasitenkinimo, tiek klientų pasitenkinimo, tiek kitų institucijų vertinimo atžvilgiu. Siekti racionalaus ir aplinkosauginius reikalavimus atitinkančių gamtos ir atsinaujinančių energijos išteklių naudojimo. Bendrovė turi siekti būti lankstesne ir kiek įmanoma mažinti biurokratinius procesus, siekiant pagerinti klientų aptarnavimo kokybę bei operatyvumą. Bendrovė turi mažinti nereikalingų ir galimų išvengti paslaugų teikimo sutrikdymų, o jų neišvengiant, sugedus maršrute dirbančiai transporto priemonei, operatyviai pakeisti techniškai tvarkinga, reikalavimus atitinkančia transporto priemone. 
Efektyvi veikla. Bendrovė turi užtikrinti efektyvų valdymą, racionaliai paskirstyti turimus išteklius, optimizuoti patiriamas sąnaudas ir išlaidas. Bendrovė turi užtikrinti finansinį stabilumą, pasinaudoti Europos Sąjungos struktūrinių fondų lėšomis bei kitais finansavimo šaltiniais, vertinti investicijų galimybes, stiprinti investicijų vykdymo kontrolę bei užtikrinti, kad suplanuotos investicijos būtų laiku įgyvendintos. Bendrovė investiciniuose sprendimuose turi siekti subalansuoto finansavimo priemonių taikymo: optimalios skolinto ir nuosavo kapitalo struktūros, pagrindinių veiklų vystymo bei papildomos vertės Savivaldybei ir naudos viešajam interesui. Bendrovė turi vykdyti efektyvų skolų administravimą ir valdymą. Su Bendrovės veikla susijusius turtinius objektus Bendrovė turi valdyti ir eksploatuoti savarankiškai bei prisiimti visą atsakomybę už minėto turto valdymą ir eksploatavimą. Bendrovės prioritetas turėtų būti transporto priemonių parko atnaujinimas naujesniais ir (ar) ekonomiškesniais autobusais, siekiant pereiti prie alternatyvių kuro rūšių, kurios sudarytų sąlygas kuro sąnaudų sumažinimui. Bendrovė turi siekti optimizuoti Kretingos rajono reguliaraus susiekimo maršrutus ir tvarkaraščius ir (ar) ieškoti arba pasiūlyti alternatyvius keleivių pervežimo būdus, jei maršrutai yra būtini viešojo intereso tenkinimui, tačiau Bendrovės vertinimu – nuostolingi. Optimizuodama maršrutus ar jų tvarkaraščius, Bendrovė turi siekti didinti maršrutuose pervežamų keleivių skaičių.
Skaidrumas. Bendrovė savo veikloje turi taikyti aukščiausius skaidrumo standartus ir laikytis „NASDAQ OMX Vilnius“ listinguojamų bendrovių valdymo kodekso 9 principo dėl informacijos atskleidimo, taip pat, diegti korupcijos prevencijos ir rizikos valdymo priemones, viešuosius pirkimus atlikti vadovaudamasi Lietuvos Respublikos viešųjų pirkimų nuostatomis. Pastebėjus dažnai pasikartojančius tam tikrų mažosios vertės pirkimų laimėtojus, įvertinti tokių pirkimų sąlygas, siekiant jas sudaryti kuo konkurencingesnes ir skatinančias dalyvauti kuo daugiau ūkio subjektų. Bendrovė turi užtikrinti, kad viešai būtų skelbiami ir viešinami visi teisės aktų nustatyta tvarka viešai skelbiami Bendrovės dokumentai, taip pat, konfidencialios ir komercinės informacijos sąrašas. Bendrovė turi vengti nepagrįstų įdarbinimo atvejų.
Socialinė atsakomybė. Bendrovė darbuotojams turi užtikrinti sąžiningą ir rinkos sąlygas atitinkantį darbo užmokestį ir aplinką. Bendrovė turi siekti suformuoti efektyviai veikiančią motyvuotą komandą, sudarydama sąlygas nuolatiniam darbuotojų tobulėjimui ir kvalifikacijos kėlimo galimybėms. Bendrovė turi užtikrinti nediskriminavimą ir visiems lygias galimybes. Bendrovė, kaip viešųjų paslaugų teikėja, turi siekti glaudžiai bendradarbiauti su vartotojais ir kokybiškai aptarnauti klientus, operatyviai reaguoti į pastabas, skundus ar prašymus.

BENDROVEI KELIAMI TIKSLAI IR MATAVIMO RODIKLIAI

Bendrovė turi siekti bendrųjų veiklos rodiklių, prisidedančių prie Savivaldybės strateginiuose planavimo dokumentuose numatytų tikslų pasiekimo:
	Eil.
Nr.
	Bendrovės veiklos rodiklio pavadinimas
	Rodiklio reikšmė
(per metus)

	1.
	Maršrutams aptarnauti skirtų transportavimo priemonių, varomų ekologišku kuru (su ne žemesnės nei EURO-5 ekologinės klasės varikliais) skaičius
	3 vnt./metus

	2.
	Miesto maršrutams aptarnauti skirtų transporto priemonių su 0 teršalų emisija skaičius
	nuo 2023 m. 1 vnt./metus

	3.
	Pateiktas infrastruktūros, skirtos 0 emisijos viešojo transporto aptarnavimui, investicinių projektų skaičius
	nuo 2023 m. 1 vnt./metus

	4.
	Optimizuotų vietinio reguliaraus susisiekimo maršrutų ir (ar) tvarkaraščių dalis
	10 proc./metus

	5.
	Nuostolių, patirtų vykdant keleivinio kelių transporto viešųjų paslaugų įsipareigojimus (atskaičius negautų pajamų, susijusių su transporto lengvatų taikymu, kompensavimu) mažinimas
	fiksuotinas mažėjimo faktas

	6.
	Aukštą pridėtinę vertę kuriančios darbo jėgos pritraukimas
	Bendrovės bendro VDU* augimas


*VDU – vidutinis darbo užmokestis

Bendrovė turi užtikrinti savo pagrindinės veiklos funkcijų įgyvendinimą efektyviai panaudojant nuosavą Bendrovės kapitalą. 
	Eil.
Nr.
	Finansiniai veiklos efektyvumo rodikliai
	Rodiklio reikšmė

	1.
	Grynasis pelningumas
	teigiamas

	2.
	Nuosavo kapitalo grąža (ROE)
	ne mažiau kaip 1 proc.

	3.
	Finansinių skolų ir nuosavo kapitalo santykis (D/E)
	ne daugiau nei 0,8

	4.
	Dividendai
	gali būti skaičiuojami



ATSKAITOMYBĖ

[bookmark: _GoBack]Bendrovės vadovas yra atsakingas už Lūkesčių rašte nustatytų lūkesčių ir keliamų tikslų įgyvendinimą, jų perkėlimą į Bendrovės veiklos strateginį planą. Bendrovės vadovas, siekdamas tenkinti Akcininko lūkesčius, įgyvendinti savo teises ir pareigas, privalo vadovautis protingumo, skaidrumo ir sąžiningumo principais bei Lietuvos Respublikos valstybės ir savivaldybių turto valdymo, naudojimo ir disponavimo juo įstatyme išdėstytais visuomeninės naudos, efektyvumo, racionalumo ir viešosios teisės principais ir taikyti depolitizuotos veiklos principus, vadovaujantis Ekonominio Bendradarbiavimo ir plėtros organizacijos (EBPO) rekomendacijomis.
Bendrovės valdyba turi veikti nepriklausomai (jei ji Bendrovėje yra). Bendrovės vadovas visų pirma privalo vadovautis galiojančiais teisės aktais, Bendrovės įstatais ir prisiimti atsakomybę už priimtus sprendimus. Akcininkas tikisi, kad Bendrovės vadovas iš anksto informuos ne tik apie svarbius sprendimus, bet ir apie potencialiai su Bendrovės akcininko interesais susijusius svarbius sprendimus:
· reikšmingus teisminius ginčus;
· galimas situacijas, kai Bendrovės valdymo organų, darbuotojų ar kitų susijusių šalių asmeniniai interesai prieštarauja ar gali prieštarauti Bendrovės interesams;
· esminius pokyčius Bendrovės veikloje;
· esamą ar numatomą didesnio masto darbuotojų kaitą ar atleidimą;
· planuojamus stambius įsigijimus, pardavimus ar kitus sandorius;
· Bendrovės sandorius su susijusiomis šalimis;
· galimą žalą visuomenei ar aplinkai;
· bet kokius korupcijos ar politinės įtakos atvejus;
· kitas rizikas, keliančias arba galinčias sukelti grėsmę, Bendrovės veiklai ar reputacijai.

Administracijos direktorius		Egidijus Viskontas

